TI BIBLIA BALBALIWANNA TI BIAG
Naranggasak Idi ken Napno ti Pusok iti Sakit ti Nakem
PANNAKAYANAKNA: 1974
NAKAYANAKANNA: MEXICO
PAKASARITAANNA: NARANGGAS A BARITO, AGRESIBO A MANNAKILABAN
TI NAPALABASKO:
Nayanakak idiay Ciudad Mante, maysa a napintas a rehion ti Tamaulipas, Mexico. Kaaduan a tattao iti dayta a siudad ket naparabur ken nasingpet. Ngem makapaliday ta delikado ti aglawlaw gapu kadagiti sindikato.
Uppatkami nga agkakabsat a lallaki. Siak ti maikadua. Pinabuniagandak dagiti nagannakko iti Katoliko. Idi dimmakkelakon, nagbalinak a maysa kadagiti parakanta ti simbaan. Kayatko a maay-ayo ti Dios ta napalalo ti butengko a maukom ken matutuok iti impierno.
Idi agtawenak iti lima, pinanawannakami ni tatangko. Isu a napalalo ti ladingitko ken nariknak nga adda kurang iti biagko. Ay-ayatenmi unay ni Tatang isu a diak maawatan no apay a pinanawannakami. Adu nga oras nga awan ni Nanang iti balaymi ta kasapulan nga agtrabaho tapno mabiagnakami nga agkakabsat.
Ginundawayak dayta a situasion isu nga aglibasak no kua iti klasemi tapno makikaduaak kadagiti in-inauna ngem siak. Sinursuruandak nga agsao iti dakes, agsigarilio, agtakaw, ken makidinnanog. Gapu ta kayatko a kontrolen ti dadduma, nagsursuroak iti boksing, wrestling, martial arts, ken panagusar kadagiti armas. Nagbalinak a naranggas a barito. Kanayon a karamanak kadagiti panagpipinnaltog, ken adda dagiti gundaway a nabaybay-anak a nadigus iti dara, ken matmatayen iti kalsada. Nagkaro la ketdi a ladingit ti maiparpariknak ken ni nanangko kada masarakannak a kasta ken itaraynak iti ospital!
Idi agtawenak iti 16, bimmisita iti balaymi ti gayyemko idi ubingak a ni Jorge. Imbagana kadakami nga isu ket maysa a Saksi ni Jehova ken adda kayatna nga ibaga a napateg a mensahe. Inusarna ti Biblia a nangilawlawag kadagiti patpatienna. Diak pay pulos nabasa idi ti Biblia, isu a naragsakanak a nakaammo iti nagan ti Dios ken kadagiti panggepna. Dinamag ni Jorge no kayatmi ti agpayadal iti Biblia, ket inawatmi dayta.
NO KASANO A BINALBALIWAN TI BIBLIA TI BIAGKO:
Permi a nabang-aranak a nakaammo iti kinapudno maipapan iti impierno—saan gayam nga isursuro dayta ti Biblia. (Salmo 146:4; Eclesiastes 9:5) Idi naadalko dayta, saanen a napalalo ti butengko iti Dios. Imbes ketdi, imbilangkon ti Dios kas naayat nga Ama, a pagsayaatan dagiti annakna ti pampanunotenna.
Bayat nga umun-uneg ti pannakaammok iti Biblia, nakitak a masapul a balbaliwak ti personalidadko. Kasapulan a sursuruek ti agbalin a napakumbaba ken isardengkon ti kinaranggasko. Nakatulong kaniak ti balakad ti 1 Corinto 15:33: “Dagiti dakes a pannakitimpuyog dadaelenda dagiti makagunggona nga ugali.” Naawatak a tapno mabalbaliwak ti personalidadko, masapul nga isardengko ti makikadua kadagiti tattao a dakes ti impluensiana kaniak. Isu a tinallikudak dagiti dati a gagayyemko ket nakigayyemak kadagiti pudno a Kristiano iti kongregasion—tattao a mangsolsolusion kadagiti saanda a pagkikinnaawatan babaen iti panangsurotda kadagiti prinsipio ti Biblia, saan ket a babaen iti danog wenno aniaman a kita ti kinaranggas.
Dakkel pay ti epekto kaniak ti kuna ti Roma 12:17-19: ‘Dikay subadan ti dakes iti dakes iti asinoman. No mabalin, agingga a makapagpannuray kadakayo, makikappiakayo iti amin a tattao. Dikay ibalesan ti bagbagiyo, ta adda a naisurat: “Kukuak ti pammales; supapakakto, kuna ni Jehova.”’ Naakseptarkon a ni Jehova ti mangikkatto iti kinaawan hustisia iti bukodna a pamay-an ken tiempo. In-inut a nabalbaliwak ti naranggas a kabibiagko.
Diak pulos malipatan ti napasamak iti maysa a rabii bayat nga agaw-awidak. Maysa a grupo dagiti agtutubo iti dati a kalabanmi a gang ti dimmarup kaniak. Kinabilnak ti liderda, sa imbugkawna, “Lumabanka!” Iti dayta a kanito, nagkararagak iti apagbiit ken Apo Jehova a tulongannak a mangandur iti dayta. Nupay permi a kayatko ti agibales, tinarayak ketdi ida. Kabigatanna, nasabatko manen ti lider ti gang. Nagburek ti darak ket kayatko ti agibales. Ngem siuulimek a nagpakaasiak manen ken Jehova a tulongannak a mangkontrol iti bagik. Nasdaawak ta inasitgannak sa kinunana: “Pakawanennak iti napasamak idi rabii. Ti agpayso, kayatko ti agbalin a kas kenka. Kayatko ti agadal iti Biblia.” Imbag laengen ta nakontrolko ti pungtotko! Gapu iti dayta, nagadal met iti Biblia.
Makapaladingit ta iti daydi a tiempo, insardeng ti pamiliak ti agadal iti Biblia. Ngem natibker ti desisionko nga agtultuloy nga agadal ken diak ipalubos nga adda mangpasardeng kaniak. Ammok a babaen ti regular a pannakikaduak kadagiti agdaydayaw iti Dios, maagasan dagiti sugat ti pusok ken maaddaanak iti pamilia a kasapulak. Nagtultuloy nga immuneg ti pammatik, ket idi 1991, nabautisaranak kas maysa a Saksi ni Jehova.
NO KASANOAK A NAGUNGGONAAN:
Naturay ken naranggasak idi, ken napno ti pusok iti sakit ti nakem. Ngem naan-anay a binalbaliwan ti Biblia ti biagko. Ipakpakaammok itan ti mensahe ti Biblia maipapan iti talna iti amin a mayat a dumngeg. Ita, 23 a tawenen nga agserserbiak kas full-time a manangaskasaba.
Adda met idi gundaway a nagserbiak kas volunteer iti branch office dagiti Saksi ni Jehova idiay Mexico. Naam-ammok sadiay ti maysa a naragsak a balasang a Kristiano nga agnagan Claudia. Nagkasarkami idi 1999. Agyamyamanak unay ken Jehova iti panangipaayna kaniak iti napudno nga asawa!
Nagserbikami iti kongregasion a Mexican Sign Language tapno matulonganmi dagiti umel a mangam-ammo ken Jehova. Kalpasanna, naimbitarankami nga umakar idiay Belize tapno isuromi kadagiti tattao sadiay ti maipapan iti Biblia. Adayo a nasimsimple ti biagmi ditoy, ngem adda ti amin a kasapulanmi tapno agbalinkami a naragsak. Saanmi nga isukat dayta iti aniaman.
Idi agangay, intuloy ni Nanang ti agadal iti Biblia ket nabautisaran. Nagbalin met a Saksi ni Jehova ni manongko, ti asawana, ken dagiti annakda. Agserserbi metten ken Jehova ti dadduma kadagiti dati a gagayyemko a nangibagaak maipapan iti mensahe ti Pagarian.
Makapaladingit ta natay ti dadduma a kapamiliak ta dida binalbaliwan ti naranggas nga ugalida. No saanak a nagbalbaliw, kasta met koma ti napasamak kaniak. Agyamyamanak ken Ama Jehova ta inyasidegnak kenkuana ken kadagiti agdaydayaw kenkuana a nakaan-anus ken nakasingsingpet a nangisuro kaniak a mangyaplikar kadagiti prinsipio ti Biblia.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn